b"\n_START_ARTICLE_\nDoom (videoigra, 2016)\n_START_SECTION_\nIgranje\n_START_PARAGRAPH_\nOsnovni pristop do akcije je, da spodbuja igralca k hitremu prebijanju skozi skupine sovra\xc5\xbenikov namesto streljanja izza kritja in taktiziranja v spopadih. Od premaganih nasprotnikov padata \xc5\xbeivljenjska energija in strelivo, tako da mu ni treba prekinjati gibanja za oskrbovanje. Poleg tega je vklju\xc4\x8dena mehanika usmr\xc4\x8devanja, t. i. Glory Kills: ko je nasprotnik \xc5\xbee skoraj mrtev, postane omamljen, nakar ga lahko igralec s pritiskom na posebno tipko takoj usmrti, ta akcija pa ga nato \xc5\xa1e dodatno nagradi \xe2\x80\x93 vendar se mu mora povsem pribli\xc5\xbeati preden se nasprotnik znova zave. Poleg standardnih na\xc4\x8dinov premikanja omogo\xc4\x8da dvojne skoke in prijemanje za robove._NEWLINE_Igra vsebuje obse\xc5\xbeen arzenal oro\xc5\xbeij, ki jih igralec zbira tekom stopenj in nato preklaplja med njimi, streljajo neprekinjeno dokler ne porabi zaloge dolo\xc4\x8denega tipa streliva. Med njimi sta dve posebni, znameniti BFG 9000 iz prej\xc5\xa1njih delov, ki je izredno mo\xc4\x8dno energijsko oro\xc5\xbeje z zelo omejenim strelivom, in motorna \xc5\xbeaga, za katero mora zbirati gorivo. \xc5\xbdaga v neposredni bli\xc5\xbeini takoj usmrti kateregakoli sovra\xc5\xbenika, a za mo\xc4\x8dnej\xc5\xa1e porabi ve\xc4\x8d goriva. Za ve\xc4\x8dino oro\xc5\xbeij lahko med igro najde modifikacije, ki dodajajo nove na\xc4\x8dine streljanja. Poleg tega lahko na bolj ali manj skritih mestih v stopnjah dobi nadgradnje za svoj oklep ter druge bonuse.\n_START_SECTION_\nVe\xc4\x8digralstvo\n_START_PARAGRAPH_\nZa ve\xc4\x8digralstvo prek omre\xc5\xbene povezave ponuja Doom ve\xc4\x8d igralnih na\xc4\x8dinov, vsak proti vsem in sodelovalnih. Ta na\xc4\x8din vsebuje posebne nadgradnje, ki igralca za\xc4\x8dasno spremenijo v eno od demonskih bitij, ob udele\xc5\xbeevanju ve\xc4\x8digralskih spopadov pa pridobiva tudi to\xc4\x8dke izku\xc5\xa1enj, ki jih lahko porabi za nakup nadgradenj svojega lika. Izgled tega lahko sicer mo\xc4\x8dno spreminja in prilagodi svojemu okusu.\n_START_SECTION_\nZgodba\n_START_PARAGRAPH_\nDogajanje se odvija v industrijsko-raziskovalnem kompleksu podjetja Union Aerospace Corporation na Marsu. Njegov direktor Samuel Hayden je dal svojo zavest prenesti v robotsko telo, ko je izgubil boj z rakom. Pred dogodki v igri so raziskovalci UAC na\xc5\xa1li na\xc4\x8din, kako \xc4\x8drpati energijo iz pekla, da bi re\xc5\xa1ili energetsko krizo na Zemlji. V ta namen so zgradili stolp Argent, ki \xc4\x8drpa energijo in omogo\xc4\x8da potovanje med na\xc5\xa1im vesoljem in peklom. Hayden je vodil \xc5\xbee ve\xc4\x8d odprav v pekel, od koder so vojaki UAC pripeljali ujete demone in razne artefakte za preu\xc4\x8devanje. Eden od njih je bil sarkofag z igral\xc4\x8devim likom (t. i. Doomguyem), ki so ga ujeli in zaprli demoni med njegovim prej\xc5\xa1njim uni\xc4\x8devalskim pohodom skozi pekel._NEWLINE_Eno od vodilnih znanstvenic UAC, Olivio Pearce, demonski vpliv pokvari, zato sklene pakt s silami pekla in jim odpre pot v na\xc5\xa1e vesolje, kar spremeni skoraj vse osebje marsovske baze v brezumne zombije. Ko vsi drugi poskusi upiranja invaziji propadejo, Hayden izpusti igralca, ki se nato bori proti demonom v zavzeti bazi, vmes pa nekajkrat potuje tudi do pekla in nazaj. Tam najde magi\xc4\x8den me\xc4\x8d, \xc2\xbbCrucible\xc2\xab, s katerim uni\xc4\x8di vir energije za portal in ga tako zapre. Na koncu pride do Olivie Pierce, ki jo pekel spremeni v ogromno pajkasto po\xc5\xa1ast (\xc2\xbbSpider Mastermind\xc2\xab), in jo ubije._NEWLINE_Ob vrnitvi Hayden zapleni me\xc4\x8d, ki ga namerava uporabiti pri nadaljnjih raziskavah. Kljub vsemu, kar se je zgodilo, je pekel kot vir energije preve\xc4\x8d dragocen za Zemljo, da bi se mu odpovedali. Hadyen pove, da ne more ubiti igralca, da pa se ta ne bi vme\xc5\xa1aval, ga pre\xc5\xbear\xc4\x8di na nek neznan kraj. Re\xc4\x8de mu le, da se bosta neko\xc4\x8d spet sre\xc4\x8dala.\n_START_SECTION_\nRazvoj\n_START_PARAGRAPH_\n\xc4\x8cetrti del serije Doom je leta 2007 napovedal takratni vodja razvoja John Carmack. Dve leti kasneje je razvijalsko ekipo prevzelo podjetje ZeniMax Media in oznanilo, da bo tega in druge naslove, ki so bili takrat v ravoju, izdala njegova podru\xc5\xbenica Bethesda Softworks. Napredek je zastal in leta 2013 so pri\xc5\xa1le v javnost informacije, da so medtem za\xc4\x8deli z delom na novo, a da ve\xc4\x8djega napredka \xc5\xa1e vedno ni \xe2\x80\x93 igra je bila v t. i. razvijalskem peklu. Poleg tega je novembra 2013 ekipo zapustil Carmack._NEWLINE_Govoricam o ukinitvi navkljub so na sejmu leta 2014 prikazali demonstracijo igre, ki so jo preimenovali preprosto v Doom. Takrat je \xc5\xbee bila sprejeta usmeritev, da bodo ustvarili predvsem dinami\xc4\x8dno, zabavno in nekoliko otro\xc4\x8djo strelsko igro z mo\xc4\x8dno poudarjenim akcijskim elementom, ki prej spominja na arkadne igre kot na bolj realisti\xc4\x8dne prvoosebne voja\xc5\xa1ke simulacije (Call of Duty ipd.), ki so bile priljubljene takrat. Vodja razvoja Hugo Martin je kasneje izjavil, da so navdih \xc4\x8drpali pri rock glasbi in risani seriji He-Man ter da je zgodba namerno povsem postranskega pomena. Glavni poudarek so dali premikanju, zato ni vklju\xc4\x8dena mehanika ponovnega nabijanja oro\xc5\xbeij, stopnje pa so oblikovali tako, da igralca odvra\xc4\x8dajo od skrivanja in taktiziranja.\n_START_SECTION_\nDoom VFR\n_START_PARAGRAPH_\nNa sejmu E3 leta 2017 je Bethesda oznanila predelavo v navidezno resni\xc4\x8dnost za vizirja PlayStation VR in HTC Vive. V tej razli\xc4\x8dici igralec prevzame vlogo zadnjega pre\xc5\xbeivelega v kompleksu na Marsu, ki mu ob smrti prenesejo zavest v ra\xc4\x8dunalni\xc5\xa1ko omre\xc5\xbeje. Tam se mora boriti z demoni in ponovno vzpostaviti delovanje baze. Ta razli\xc4\x8dica je iz\xc5\xa1la 1. decembra 2017.\n_START_SECTION_\nOdziv\n_START_PARAGRAPH_\nIgra je do\xc5\xbeivela prete\xc5\xbeno pozitiven odziv kritikov in javnosti. Na agregatorjih, ki zbirajo in povpre\xc4\x8dijo ocene recenzentov, ima povpre\xc4\x8dno oceno okrog 87 od 100 na ve\xc4\x8dini platform. Recenzenti so posebej izpostavili enoigralsko kampanjo, medtem ko je bil ve\xc4\x8digralski na\xc4\x8din zaradi nedodelanosti dele\xc5\xbeen ve\xc4\x8d kritik._NEWLINE_Ob izidu je postala druga najbolje prodajana igra meseca, za Uncharted 4: A Thief's End, tako v ZDA kot v Zdru\xc5\xbeenem kraljestvu, kjer je prodaja v prvem tednu za dve tretjini presegla prodajo tretjega dela serije. Do konca maja 2016 je bilo prodanih ve\xc4\x8d kot pol milijona izvodov samo za osebne ra\xc4\x8dunalnike, do julija 2017 pa ve\xc4\x8d kot dva milijona._NEWLINE_Ve\xc4\x8d igri\xc4\x8darskih publikacij, med njimi GameSpot,  GamesRadar in The Escapist, je Doom uvrstilo na svoje pregledne sezname najbolj\xc5\xa1ih iger leta 2016."